proxectonos/corpus_dominio_legal_administrativo_tmp huggingface dataset:
ORDE do 26 de agosto de 2008 pola que se modifica a do 12 de xuño pola que se resolve a  convocatoria de axudas para a realización de actividades de alfabetización e formación de adultos na Comunidade Autónoma de Galicia durante o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/09/2008

Advertidos erros nas axudas concedidas ao Concello de Abegondo na orde de referencia, procede publicar a correspondente disposición para emendarlos.
En consecuencia,
DISPOÑO:
Artigo único.-Modificación da Orde do 12 de xuño de 2008 pola que se resolve a convocatoria de axudas para a realización de actividades de alfabetización e formación de adultos na Comunidade Autónoma de Galicia durante o ano 2008.
O punto sete do anexo I, correspondente ás corporacións locais da provincia da Coruña, pasa a ter a seguinte redacción:
«Concello de Abegondo, 4.500 , alfabetización nivel I».
O punto oito do anexo I, correspondente ás corporacións locais da provincia da Coruña, pasa a ter a seguinte redacción:
«Concello de Abegondo, 4.500 , alfabetización nivel II».
Santiago de Compostela, 26 de agosto de 2008.
Laura Sánchez Piñón
Conselleira de Educación e Ordenación
Universitaria
RESOLUCIÓN do 25 de agosto de 2008, da Secretaría Xeral de Relacións Exteriores, pola que se fan públicas as axudas concedidas ao abeiro da Resolución do 12 de decembro de 2007 pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación ao desenvolvemento no exterior promovidos polos axentes de cooperación, para actividades formativas e de sensibilización e para a consolidación e fortalecemento de organizacións non gobernamentais de desenvolvemento.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/09/2008

Conforme o establecido no artigo 21 da Resolución do 12 de decembro de 2007, da Secretaría Xeral de Relacións Exteriores, pola que se aproban as bases reguladoras da concesión de subvencións, en réxime de concorrencia competitiva, para a execución de proxectos de cooperación ao desenvolvemento no exterior promovidos polos axentes de cooperación, para actividades formativas e de sensibilización e para a consolidación e fortalecemento de organizacións non gobernamentais de desenvolvemento, unha vez ultimada a concesión de axudas, publicarase no Diario Oficial de Galicia a relación das concedidas con indicación do beneficiario/a, contía, país de execución do proxecto e finalidade.
Na súa virtude,
RESOLVO:
Publicar no Diario Oficial de Galicia as axudas concedidas por resolución da Secretaría Xeral de Relacións Exteriores, do 8 de maio, para:
-Execución de proxectos de cooperación ao desenvolvemento no exterior ás organizacións non gobernamentais de cooperación ao desenvolvemento, por un importe global de tres millóns setecentos trinta e catro mil oitocentos oitenta e cinco euros (3.734.885 ), nas contías, beneficiarios, finalidade, país de execución e aplicacións orzamentarias que se relacionan no anexo I desta resolución.
-Execución de proxectos de cooperación ao desenvolvemento no exterior polas universidades, os sindicatos, as empresas ou organizacións empresariais e as comunidades galegas no exterior por un importe global de trescentos noventa e seis mil seiscentos quince euros (396.615 ), nas contías, beneficiarios, finalidade, país de execución e aplicacións orzamentarias que se relacionan no anexo II desta resolución.
-Actividades formativas e de sensibilización polas organizacións non gobernamentais de cooperación ao desenvolvemento por un importe global de trescentos sesenta e nove mil vinte e catro euros (369.024 ) nas contías, beneficiarios, finalidade que se relacionan no anexo III desta resolución.
-Consolidación e fortalecemento de organizacións non gobernamentais de desenvolvemento por un importe global de douscentos vinte e cinco mil douscentos noventa euros (225.290 ) nas contías, beneficiarios, finalidade que se relacionan no anexo IV desta resolución.
Santiago de Compostela, 25 de agosto de 2008.
Julio César Fernández Mato
Secretario xeral de Relacións Exteriores
Ver referencia pdf "17400D004P007.PDF"
RESOLUCIÓN do 27 de agosto de 2008 pola que se fai pública a concesión dunha bolsa de formación en dinamización e xestión de contidos na área da teleformación.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 10/09/2008

A Resolución da Escola Galega de Administración Pública do 25 de marzo de 2008 (DOG nº 62, do 1 de abril) aproba as bases reguladoras e procede á convocatoria dunha bolsa de formación en dinamización e xestión de contidos na área da teleformación.
En virtude do disposto na base novena desta resolución, e tendo en conta a proposta da comisión de avaliación e selección prevista na base sexta da referida convocatoria, a dirección deste organismo
RESOLVE:
Primeiro.-Ordenar a publicación, no Diario Oficial de Galicia, da identidade da persoa beneficiaria da bolsa e o importe da axuda concedida.
Estes datos xúntanse como anexo.
Segundo.-No caso de producirse a renuncia a esta bolsa, de acordo co establecido na base décimo terceira, será adxudicada ao/á candidato/a que corresponda, segundo a orde de puntuación, dos/das que figuran na listaxe de reserva publicada na páxina web oficial da EGAP.
Santiago de Compostela, 27 de agosto de 2008.
Carlos Suárez-Mira Rodríguez
Director da Escola Galega de Administración
Pública
ANEXO
NIF: 53188199-D.
Adxudicataria: Marta María Pereira Abal.
Importe: 9.600 .
CORRECCIÓN de erros.-Orde do 23 de xullo de 2008 pola que se convocan axudas para o mantemento das escolas infantís 0-3 e os puntos de atención á infancia (PAI) dependentes das corporacións locais.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 09/09/2008

Advertido erro na devandita orde, publicada no DOG número 149, do luns, 4 de agosto de 2008, cómpre facer as seguintes correccións:
Na páxina 14.990, columna esquerda, primeiro parágrafo, liña 13, onde di: «non que teñan iniciado ao proceso», debe dicir: «non teñan completado o proceso».
Na páxina 14.990, columna dereita, artigo 2.1º, letra b), onde di: «que, tendo subscrita a súa adhesión, non iniciase o proceso de transferencia», debe dicir: «que, tendo subscrita a súa adhesión, non completase o proceso de transferencia».
RESOLUCIÓN do 27 de agosto de 2008 pola que se fai pública a concesión dunha bolsa de formación en competencias técnicas vinculadas a sistemas de xestión da teleformación.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 10/09/2008

A Resolución da Escola Galega de Administración Pública do 25 de marzo de 2008 (DOG nº 62, do 1 de abril) aproba as bases reguladoras e procede á convocatoria dunha bolsa de formación en competencias técnicas vinculadas a sistemas de xestión da teleformación.
En virtude do disposto na base novena desta resolución, e tendo en conta a proposta da comisión de avaliación e selección prevista na base sexta da referida convocatoria, a dirección deste organismo
RESOLVE:
Primeiro.-Ordenar a publicación, no Diario Oficial de Galicia, da identidade da persoa beneficiaria da bolsa e o importe da axuda concedida.
Estes datos xúntanse como anexo.
Segundo.-No caso de producirse a renuncia a esta bolsa, de acordo co establecido na base décimo terceira, será adxudicada ao/á candidato/a que corresponda, segundo a orde de puntuación, dos/das que figuran na listaxe de reserva publicada na páxina web oficial da EGAP.
Santiago de Compostela, 27 de agosto de 2008.
Carlos Suárez-Mira Rodríguez
Director da Escola Galega de Administración
Pública
ANEXO
NIF: 44824098-L.
Adxudicataria: María del Rosario Bandín Freire.
Importe: 8.800 .
RESOLUCIÓN do 2 de setembro de 2008, da Dirección Xeral da Función Pública, pola que se fan públicas as listas provisorias das axudas aprobadas e denegadas das prestacións de xubilación, fillos menores, estudos dos fillos, estudos do traballador, maiores a cargo e gastos sanitarios do Fondo de Acción Social para o exercicio de 2007 para o persoal ao servizo da Administración da Xunta de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/09/2008

De conformidade co establecido no punto dous das normas xerais de procedemento dos criterios de repartición do Fondo de Acción Social da Xunta de Galicia para o exercicio económico do ano 2007, aprobados polo Consello da Xunta de Galicia do 28 de decembro de 2007 e publicados por Resolución da Consellería de Presidencia, Administracións Públicas e Xustiza do 8 de maio de 2008 (Diario Oficial de Galicia nº 95 do 19 de maio de 2008), deben publicarse as listas provisorias de admitidos e excluídos das axudas, correspondentes a xubilación, fillos menores, estudos dos fillos, estudos do traballador, maiores a cargo e gastos sanitarios.
Polo exposto, esta dirección xeral,
RESOLVE:
Primeiro.-Facer públicas as listas provisorias das solicitudes aprobadas e denegadas das prestacións correspondentes ás axudas de xubilación, fillos menores, estudos dos fillos, estudos do traballador, maiores a cargo e gastos sanitarios do Fondo de Acción Social do ano 2007, que estarán expostas no taboleiro de anuncios de todas as consellerías, nas delegacións provinciais, así como na páxina web: www.xunta.es.
Segundo.-Contra estas listas os interesados poderán presentar reclamacións e, de ser o caso, documentos de emenda de faltas e erros no prazo de dez días hábiles contados desde o día seguinte ao da publicación desta resolución no Diario Oficial de Galicia, de acordo co establecido no artigo 71 da Lei 30/1992, de réxime xurídico das administracións públicas e do procedemento administrativo común e no punto 2 da norma xeral de procedemento do acordo sobre criterios de repartición do Fondo de Acción Social para o exercicio do 2007 (Diario Oficial de Galicia nº 95, do 19 de maio de 2008), no rexistro xeral da Consellería de Presidencia, Administracións Públicas e Xustiza, nas delegacións provinciais das distintas consellerías e nas oficinas de correos, segundo o establecido no artigo 38 da mencionada Lei 30/1992, do 26 de novembro, e dirixiranse á directora xeral da Función Pública da Consellería de Presidencia, Administracións Públicas e Xustiza (edificio administrativo San Caetano),
Santiago de Compostela.
Santiago de Compostela, 2 de setembro de 2008.
María del Mar Rodríguez Fernández
Directora xeral da Función Pública
ORDE do 3 de setembro de 2008 pola que se amplía a dotación orzamentaria da do 28 de marzo pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 10/09/2008

A Orde do 28 de marzo de 2008 publicada no Diario Oficial de Galicia nº 68, do 9 de abril, establece as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
No seu artigo 3, precísanse as aplicacións orzamentarias e o importe económico previsto para o financiamento das devanditas subvencións e no seu número 1 sinálase que o importe inicial entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria.
Co obxecto de poder amparar todas as solicitudes, e posto que a dotación inicial resulta insuficiente, tramítase o correspondente expediente de ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas subvencións.
En consecuencia, de acordo co disposto no artigo 30 do Estatuto de autonomía de Galicia e facendo uso das facultades que me confire a Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e da súa Presidencia.
DISPOÑO:
Artigo único
1. Amplíase a dotación orzamentaria que se establece na orde desta consellería do 28 de marzo de 2008, publicada no Diario Oficial de Galicia nº 68, do 9 de abril, pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
2. O incremento da dotación será de 987.900 euros, con cargo á aplicación orzamentaria 10.04.741A.770.0. Axudas para a promoción, internacionalización e mellora da competitividade das empresas dos orzamentos xerais da Comunidade Autónoma de Galicia para o ano 2008.
Unha vez efectuado este incremento, o importe total da dotación orzamentaria, ascende a 7.282.609,13 euros.
3. En todo caso, a concesión das axudas reguladas na dita orde estará limitada as dispoñibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na Orde do 28 de marzo de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de setembro de 2008.
Fernando Xabier Blanco Álvarez
Conselleiro de Innovación e Industria
DECRETO 200/2008, do 31 de xullo, polo que se derroga o Decreto 111/2006, do 30 de xuño, sobre subvencións para a rehabilitación e adaptación de edificios de vivendas de protección oficial de promoción pública.
CONSELLERÍA DE VIVENDA E SOLO — I. DISPOSICIÓNS XERAIS — 11/09/2008

Con data 14 de xullo de 2006 foi publicado o Decreto 111/2006, do 30 de xuño, sobre subvencións para a rehabilitación e adaptación de edificios de vivendas de protección oficial de promoción pública. Posteriormente, o 4 de agosto de 2006 foi publicada a Resolución do 28 de xullo de 2006 que o desenvolvía e abría o prazo da convocatoria, aberta ás comunidades de propietarios de edificios de vivendas de protección oficial de promoción pública.
Coa entrada en vigor da Lei 9/2007, do 13 de xuño, de subvencións de Galicia, faise preciso adaptar as anteriores bases reguladoras aos requisitos desta lei, e resulta innecesaria conforme a nova regulación legal a súa aprobación mediante decreto do Consello da Xunta de Galicia. Por esta razón cómpre derrogar o Decreto 111/2006, do 30 de xuño, sobre subvencións para a rehabilitación e adaptación de edificios de vivendas de protección oficial de promoción pública.
Isto sen prexuízo de que a consellería competente por razón de materia poida aprobar unhas novas bases reguladoras das subvencións de que se trata, adaptadas á normativa legal aplicable, non estimándose necesario aprobar mediante decreto os criterios básicos aplicables, sentido que tiña o decreto que mediante este se procede a derrogar.
Na súa virtude, por proposta da conselleira de Vivenda e Solo, e logo de deliberación do Consello da Xunta na súa reunión do día trinta e un de xullo de dos mil oito,
DISPOÑO:
Artigo único.-Queda derrogado o Decreto 111/2006, do 30 de xuño, sobre subvencións para a rehabilitación e adaptación de edificios de vivendas de protección oficial de promoción pública publicado no DOG nº 136, do 14 de xullo de 2006.
Disposición derradeira
Única.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trinta e un de xullo de dous mil oito.
Emilio Pérez Touriño
Presidente
Teresa Táboas Veleiro
Conselleira de Vivenda e Solo
b) NOMEAMENTOS CONSELLERÍA DE TRABALLO
RESOLUCIÓN do 5 de setembro de 2008, da Dirección Xeral de Innovación e Desenvolvemento Pesqueiro, pola que se convoca exame extraordinario libre para todos os titulados náutico-pesqueiros que teñan un máximo de tres materias pendentes ao abeiro da normativa anterior do Real decreto 930/1998.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 16/09/2008

A disposición transitoria primeira do Real decreto 930/1998, do 14 de maio, establece o 31 de decembro de 2008 como data límite para que os titulados náutico-pesqueiros poidan solicitar as tarxetas profesionais e xustificar os días de embarque das titulacións de patrón de pesca de altura, patrón de 1ª clase de pesca litoral, patrón de 2ª clase de pesca litoral, mecánico naval maior, mecánico naval de 1ª clase e mecánico naval de 2ª clase.
A Consellería de Pesca e Asuntos Marítimos ten asumidas todas as competencias en materia de ensinanzas e titulacións náutico e marítimo-pesqueiras e náuticas de lecer a través dos decretos 287/1997, do 9 de outubro, e 324/1999, do 16 de decembro.
En base ás atribucións que me confire o artigo 7 do Decreto 500/2005, do 15 de decembro, esta dirección xeral
RESOLVE:
1. Convocar exame extraordinario libre para todos os profesionais que teñan un máximo de tres materias pendentes nalgunha das titulacións náutico-pesqueiras referidas no preámbulo desta resolución.
2. O prazo de presentación de solicitudes remata o 15 de outubro e o exame farase no Instituto Politécnico Marítimo-Pesqueiro de Vigo o vindeiro 24 de outubro ás 11.00 horas.
3. A xustificación dos días de embarque para a solicitude da tarxeta profesional computarase a partir da data de realización do primeiro exame.
Santiago de Compostela, 5 de setembro de 2008.
Fátima Linares Cuerpo
Directora xeral de Innovación e Desenvolvemento
Pesqueiro
DECRETO 202/2008, do 4 de setembro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción do enlace en Curro das autovías a Sanxenxo e Vilagarcía de Arousa, da autoestrada AP-9 e a estrada PO-531. Clave PO/02/199.01.2.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 16/09/2008

Con data do 28 de agosto de 2008 o director xeral de Obras Públicas, por delegación da conselleira de Política Territorial, Obras Públicas e Transportes, aprobou o proxecto de construción do enlace en Curro das autovías a Sanxenxo e Vilagarcía de Arousa, da autoestrada AP-9 e a estrada PO-531. Clave: PO/02/199.01.2.
Os bens e dereitos en que se concreta a declaración de urxente ocupación aparecen recollidos e valorados no citado proxecto.
A competencia para efectuar a declaración de urxente ocupación tena atribuída a Xunta de Galicia en virtude do artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes, considerándose xustificada a referida declaración pola súa incidencia favorable na seguridade viaria, xa que a posta en servizo en xullo de 2008 da autovía do Salnés produce nese punto concreto un cambio de sección, pasando de catro carrís a dous, polo que é necesario dotar ese enlace dunha maior capacidade e reordenar o tráfico procedente de Sanxenxo.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta da conselleira de Política Territorial, Obras Públicas e Transportes e logo de deliberación do Consello da Xunta de Galicia na súa reunión do día catro de setembro de dous mil oito,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación, no proxecto de construción do enlace en Curro das autovías a Sanxenxo e Vilagarcía de Arousa, da autoestrada AP-9 e a estrada PO-531. Clave: PO/02/199.01.2.
Santiago de Compostela, catro de setembro de dous mil oito.
Emilio Pérez Touriño
Presidente
María José Caride Estévez
Conselleira de Política Territorial, Obras Públicas
e Transportes
ORDE do 4 de agosto de 2008 pola que se amplía a dotación orzamentaria para a concesión das axudas da do 28 de xaneiro pola que se establecen as bases e se convocan para o ano 2008 as axudas para o fomento da primeira forestación de terras non agrícolas.
CONSELLERÍA DO MEDIO RURAL — III. OUTRAS DISPOSICIÓNS — 11/09/2008

O día 7 de febreiro de 2008, a Consellería do Medio Rural publicou a Orde do 28 de xaneiro de 2008 (DOG nº 27, do 7 de febreiro) pola que se establecen as bases e se convocan para o ano 2008 as axudas para o fomento da primeira forestación de terras non agrícolas.
No seu artigo 16 precísanse as aplicacións orzamentarias e o importe económico previsto para o financiamento das ditas axudas e sinálase que as dotacións iniciais se poderán incrementar, se fose procedente, con fondos propios, do Estado ou comunitarios.
Coa finalidade de poder amparar o maior número posible das solicitudes de axudas para o fomento da primeira forestación de terras non agrícolas, no marco das axudas ao desenvolvemento rural en Galicia e posto que a dotación inicial resulta insuficiente, aprobáronse os correspondentes expedientes de xeración e ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas axudas.
En consecuencia, de conformidade co previsto no artigo 30.1.3 do Estatuto de autonomía de Galicia e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; e de acordo co disposto na Lei 1/1983, do 22 de febreiro, reguladora da Xunta e da súa Presidencia, e demais normativa concorrente,
DISPOÑO:
Artigo único.
1. A dotación orzamentaria prevista para as axudas para o fomento da primeira forestación de terras non agrícolas da Orde do 28 de xaneiro de 2008 (DOG nº 27, do 7 de febreiro) amplíase con fondos Feder, con cargo ás dispoñibilidades orzamentarias existentes na aplicación 11.06.713B.770.0 no ano 2008 por importe de 995.046,41 , dotación que poderá ser incrementada con fondos comunitarios, do Estado, ou da comunidade autónoma.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposicións adicionais
Primeira.-A ampliación do crédito prevista no artigo único desta orde non afecta o prazo de presentación de solicitudes establecido na devandita Orde do 28 de xaneiro de 2008.
Segunda.-De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de agosto de 2008.
Alfredo Suárez Canal
Conselleiro do Medio Rural
ORDE do 1 de agosto de 2008 pola que se determina ampliar o importe máximo das axudas que se poderán outorgar no exercicio orzamentario de 2008 ao abeiro da disposición adicional sétima do Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
CONSELLERÍA DE VIVENDA E SOLO — III. OUTRAS DISPOSICIÓNS — 15/09/2008

O Decreto 18/2006, do 26 de xaneiro, constitúe o marco normativo polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
A súa disposición adicional sétima establece unha axuda de 600 euros para xente moza adquirente ou promotora para uso propio de vivendas do Plan de Vivenda 2002-2005 para gastos de subrogación ou constitución de hipoteca e outros gastos de entrada, sempre que se dean determinados requisitos.
Así mesmo, dispón que estas axudas se atenderán da forma que será establecida mediante ordes anuais da Consellería de Vivenda e Solo que determinarán a aplicación do estado de gastos dos orzamentos xerais da Comunidade Autónoma de Galicia.
A aplicación do estado de gastos dos orzamentos xerais da Comunidade Autónoma de Galicia para o ano 2008, onde figura o crédito con cargo ao que serán atendidas as referidas axudas é a 17.02.451B.780.3.
A Orde do 22 de xaneiro de 2008 determinaba o importe máximo para outorgar estas axudas fixándoo en 600.000 euros.
Esgotada esta contía, e dado que existe crédito dispoñible nesta partida orzamentaria, determínase ampliar o importe máximo destas axudas e cumprir así co disposto na disposición adicional sétima do Decreto 18/2006, do 26 de xaneiro.
Por todo o exposto,
DISPOÑO:
Artigo único.-O importe máximo destas axudas que se poderán outorgar dentro do exercicio orzamentario de 2008, con cargo á aplicación orzamentaria 17.02.451B.780.3 en 600.000 euros pola Orde do 22 de xaneiro de 2008, amplíase ata os 970.000 euros.
Disposición derradeira
Única.-Esta orde entrará en vigor o mesmo día do da súa publicación no Diario Oficial de Galicia.
Santiago de Compostela, 1 de agosto de 2008.
Teresa Táboas Veleiro
Conselleira de Vivenda e Solo
ORDE do 9 de agosto de 2008 pola que se incrementa a dotación orzamentaria para a aplicación dos pagamentos directos á agricultura e á gandaría establecida pola Orde do 31 de xaneiro de 2008.
CONSELLERÍA DO MEDIO RURAL — III. OUTRAS DISPOSICIÓNS — 15/09/2008

A orde da Consellería do Medio Rural do 31 de xaneiro de 2008 (DOG número 23, do 1 de febreiro) regula a aplicación dos pagamentos directos á agricultura e á gandaría e da indemnización compensatoria, e convoca as axudas previstas no contrato de explotación sustentable no ano 2008.
Na súa disposición adicional primeira, parágrafo 1, precísanse as aplicacións orzamentarias e o importe económico previsto para o financiamento das ditas axudas, e no seu parágrafo 3, sinálase que as dotacións iniciais se poderán incrementar, se for procedente, tramitando o expediente de modificación de crédito oportuno.
Coa finalidade de poder amparar todas as solicitudes das axudas directas no marco da aplicación da política agrícola común en Galicia financiadas polo Fondo Europeo Agrario de Garantía e xestionadas polo Fondo Galego de Garantía Agraria, e posto que a dotación inicial resulta insuficiente, aprobouse o correspondente expediente de modificación de crédito, polo que cómpre, mediante esta orde, incrementar a dotación orzamentaria consignada inicialmente para a concesión das mencionadas axudas.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confire a Lei 1/1983, do 22 de febreiro, reguladora da Xunta e da súa Presidencia, e no Decreto 562/2005, do 1 de decembro,
DISPOÑO:
Artigo único.
1. A dotación orzamentaria prevista para as axudas especificadas nos capítulos II a V do título II da Orde do 31 de xaneiro de 2008 (DOG nº 23, do 1 de febreiro), conforme a disposición adicional primeira, parágrafo 1, alínea a) da dita orde, increméntase no importe de 6.258.582,24 euros, e con cargo á aplicación 11.90.713F.779.1, primas gandeiras, dos orzamentos da Comunidade Autónoma de Galicia para 2008.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na devandita Orde do 31 de xaneiro de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de agosto de 2008.
Alfredo Suárez Canal
Conselleiro do Medio Rural
ORDE do 29 de agosto de 2008 pola que se incorpora un novo procedemento ao Rexistro Telemático da Xunta de Galicia, regulado polo Decreto 164/2005, do 16 de xuño.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 03/09/2008

O Decreto 164/2005, do 16 de xuño, crea o Rexistro Telemático da Xunta de Galicia, que permite a presentación por vía telemática de solicitudes, escritos e comunicacións. Esta orde inclúe no anexo VII do Decreto 164/2005, do 16 de xuño, novos procedementos, co fin de continuar impulsando o emprego de técnicas e medios electrónicos, informáticos e telemáticos no desenvolvemento da actividade da Xunta de Galicia e no exercicio das súas competencias.
De conformidade co disposto no artigo 2.2º e a disposición adicional primeira b) e derradeira primeira do Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán,
DISPOÑO:
Artigo único
1. Inclúese no anexo VII do Decreto 164/2005, do 16 de xuño (procedementos para os que está habilitado o Rexistro Telemático da Xunta de Galicia), e queda habilitado cos efectos previstos no seu artigo 5.1º o seguinte procedemento:
MA 719B.-Axudas económicas para paliar os danos producidos polo lobo.
2. O procedemento para a tramitación electrónica estará dispoñible no enderezo
http://www.xunta.es/servicios/.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de agosto de 2008.
José Luis Mendez Romeu
Conselleiro de Presidencia, Administracións
Públicas e Xustiza
ORDE do 14 de agosto de 2008 pola que se crean determinados ficheiros con datos de carácter persoal existentes na Dirección Xeral de Formación e Colocación desta consellería.
CONSELLERÍA DE TRABALLO — III. OUTRAS DISPOSICIÓNS — 26/08/2008

A Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro) regula o tratamento de datos de carácter persoal rexistrados en soportes físicos que os faga susceptibles de tratamento, así como toda modalidade de uso posterior destes datos polos sectores público e privado. A finalidade desta regulación é garantir e protexer as liberdades públicas e os dereitos fundamentais das persoas físicas, e especialmente a súa honra e intimidade persoal e familiar.
No artigo 20 da devandita lei disponse que a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente, establecendo no seu punto segundo as indicacións concretas que deben constar nas disposicións de creación e modificación daqueles.
Na súa virtude a Dirección Xeral de Formación e Colocación
DISPÓN:
Artigo 1º
Mediante esta orde créanse os ficheiros de carácter persoal especificados no anexo.
Artigo 2º
A información exixida no artigo 20 da Lei orgánica 15/1999, do 13 de decembro, de protección de datos de carácter persoal para as disposicións de creación de ficheiros, está contida no anexo desta orde.
Artigo 3º
Os datos de carácter persoal, incluídos nos ficheiros da Dirección Xeral de Formación e Colocación creados por esta orde, só serán utilizados para os fins expresamente previstos e declarados no anexo e polo persoal debidamente autorizado.
Artigo 4º
Os datos só serán cedidos nos supostos expresamente previstos pola lei e os declarados no anexo. No suposto de cesión de datos ás administracións públicas haberá que aterse ao disposto na normativa vixente respecto a esta materia.
Artigo 5º
A responsabilidade sobre os ficheiros creados correspóndelle á Dirección Xeral de Formación e Colocación da Consellería de Traballo. No anexo detállase a unidade ante a que se exercerán os dereitos de acceso, rectificación, cancelación e oposición dos datos que constan nos ficheiros.
Artigo 6º
Os ficheiros creados por esta orde atópanse protexidos e clasificados a nivel de seguridade atendendo ao disposto no artigo 80 do Real decreto 1720/2007, do 21 de decembro, segundo se reflicte no anexo desta orde.
Artigo 7º
O titular do órgano responsable destes ficheiros adoptará as medidas de xestión e organización que sexan necesarias para garantir a confidencialidade dos datos, os dereitos recoñecidos e as obrigas establecidas na Lei orgánica 15/1999, do 13 de decembro.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 14 de agosto de 2008.
Ricardo Jacinto Varela Sánchez
Conselleiro de Traballo
Ver referencia pdf "16400D008P021.PDF"
CORRECCIÓN de erros.-Orde do 4 de agosto de 2008 pola que se resolve a cesión en propiedade de vehículos de protección civil (modalidade B).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/08/2008

Advertido erro, por omisión, na devandita orde publicada no Diario Oficial de Galicia número 162, venres, día 22 de agosto de 2008, cómpre facer a seguinte corrección:
-Na páxina 15.929 no anexo débese engadir:
Ver referencia pdf "16400D003P018.PDF"
RESOLUCIÓN do 28 de xullo de 2008, da Secretaría Xeral de Comunicación, pola que se lles dá publicidade aos beneficiarios das axudas concedidas ás empresas que realicen publicacións periódicas escritas integramente en galego.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 26/08/2008

Esta secretaría xeral resolveu a publicación da relación de axudas que se especifican no anexo, concedidas no ano 2008 ao abeiro da Resolución de 20 de novembro de 2007, da Secretaría Xeral de Comunicación, pola que se convocan, para o ano 2008, axudas económicas, en réxime de concorrencia competitiva, dirixidas a empresas que realicen publicacións periódicas escritas integramente en galego.
Estas axudas fináncianse con cargo ás aplicacións orzamentarias 04.30.151A.470.0 e 04.30.461A.470.0 dos orzamentos xerais da Comunidade Autónoma de Galicia para o ano 2008.
O que se fai público para xeral coñecemento.
Santiago de Compostela, 28 de xullo de 2008.
P.D. (Disposición adicional 2ª
do Decreto 44/2006, do 2 de marzo)
Fernando Salgado García
Secretario xeral de Comunicación
Ver referencia pdf "16400D003P018.PDF"
ORDE do 21 de agosto de 2008 pola que se amplía o prazo de presentación de solicitudes ao abeiro da Orde do 18 de xullo, pola que se establecen as bases reguladoras das axudas en concorrencia competitiva para a implantación de servizos de xestión, substitución e aconsellamento e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 26/08/2008

A Consellería do Medio Rural convocou para o ano 2008 axudas para a implantación dos servizos de xestión, substitución e aconsellamento mediante a Orde do 18 de xullo (Diario Oficial de Galicia nº 143, do 24 de xullo).
Nesa orde, no seu artigo 31 establécese que o prazo de presentación de solicitudes será dun mes, contado desde o día seguinte ao da publicación desta orde no Diario Oficial de Galicia.
Dada a dificultade para o cumprimento, por parte das entidades solicitantes, dos requisitos xerais recollidos no artigo 4 da devandita orde, debido ao retraso na publicación da normativa aplicable, é polo que se entende necesario ampliar o prazo máximo de presentación de solicitudes establecido na mentada orde.
Por todo o exposto, e de acordo co establecido no artigo 30.1º.3 do Estatuto de Autonomía de Galicia e, no uso das facultades que me confiren a Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e da súa presidencia,
DISPOÑO:
Artigo único
Esta orde ten por obxecto modificar o punto 1 do artigo 31.1º da Orde do 18 de xullo de 2008 pola que se establecen as bases reguladoras das axudas en concorrencia competitiva para a implantación de servizos de xestión, substitución e aconsellamento e se convocan para o ano 2008, que quedaría redatado como segue:
Artigo 31º.-Prazo de presentación.
1. O prazo de presentación de solicitudes rematará o 8 de setembro do ano en curso.
Santiago de Compostela, 21 de agosto de 2008.
Alfredo Suárez Canal
Conselleiro do Medio Rural
CORRECCIÓN de erros.-Resolución do 5 de agosto de 2008 pola que se conceden as axudas da Orde do 30 de maio de 2008 (Diario Oficial de Galicia número 114, do 13 de xuño) pola que se convocan as axudas correspondentes a accións de comunicación e divulgación científica e tecnolóxica (Diverciencia) no marco do Programa de comunicación e sensibilización social (CCS) do Plan Galego de Investigación, Desenvolvemento e Innovación Tecnolóxica (Incite) para o ano 2008.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 26/08/2008

Esta resolución, publicada no Diario Oficial de Galicia nº 160, do mércores 20 de agosto de 2008, saíu erroneamente baixo a epígrafe VI. ANUNCIOS e debe figurar en III. OUTRAS DISPOSICIÓNS.
CORRECCIÓN de erros.-Orde do 4 de agosto de 2008 pola que se establecen regras de desenvolvemento e convocatoria das probas de constatación da cualificación inicial para o exercicio da actividade de condutor profesional de determinados vehículos destinados ao transporte de mercadorías ou de viaxeiros por estrada, en desenvolvemento do Real decreto 1032/2007, do 20 xullo.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — I. DISPOSICIÓNS XERAIS — 28/08/2008

Advertidos erros no texto da citada orde é necesario realizar as oportunas correccións.
Na páxina 15.572, na columna da dereita, no último parágrafo, nas liñas 3 e 4, onde di: «...sobre o contido das materias incluídas na sección 1ª ou 2ª da alínea A) do anexo I...», debe dicir: «...sobre o contido das materias incluídas na sección 1ª ou 2ª da alínea A) do anexo I do Real decreto 1032/2007, do 20 de xullo...»
Na páxina 15.572, na columna da dereita, no último parágrafo, nas últimas dúas liñas, onde di: «...cando o programa do exame sexa o contido na sección 1ª do anexo I», debe dicir: «...cando o programa do exame sexa o contido na sección 1ª do anexo I do Real decreto 1032/2007, do 20 de xullo...»
Na páxina 15.573, na columna da esquerda, no primeiro parágrafo, nas liñas 1 e 2, onde di: «...cando o programa do exame sexa o contido na sección 2ª do anexo I.», debe dicir: «...cando o programa do exame sexa o contido na sección 2ª do anexo I do Real decreto 1032/2007, do 20 de xullo.»
Na páxina 15.573, na columna da esquerda, no segundo parágrafo, (punto 3) nas liñas 3 e 4, onde di: «...enumerados na sección correspondente da alínea A) do anexo I.», debe dicir: «...enumerados na sección correspondente da alínea A) do anexo I do Real decreto 1032/2007, do 20 de xullo.»
ORDE do 22 de xullo de 2008 pola que se resolve definitivamente a convocatoria de licenzas por estudos para o curso 2008-2009 destinadas a funcionarios docentes non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 29/08/2008

De conformidade co establecido no artigo 11 da orde desta consellería do 11 de marzo de 2009 (DOG do 25 de marzo), pola que se convocaban licenzas por estudos para o curso 2008-2009, destinadas a funcionarios docentes non universitarios, esta consellería
DISPÓN:
Primeiro.-Adxudicarlles as licenzas por estudos aos profesores que se relacionan no anexo desta orde.
Segundo.-O período improrrogable de duración das licenzas dun curso completo -modalidades 1, 2 e 3- será, como máximo, do 1 de setembro de 2008 ao 31 de agosto de 2009 para o profesorado de educación infantil e de educación primaria, e desde o 15 de setembro de 2008 ao 14 de setembro de 2009 para o profesorado de ensino secundario e de ensinanzas de réxime especial.
Nas licenzas cuadrimestrais das modalidades 4, 5, e 6A a duración dos cuadrimestres establécese do seguinte xeito:
1. Para o profesorado de educación infantil e de educación primaria:
-Primeiro cuadrimestre, do 1 de setembro de 2008 ao 31 de decembro de 2008.
-Segundo cuadrimestre, do 1 de marzo de 2009 ao 30 de xuño de 2009.
2. Para o profesorado que imparte docencia no ensino secundario e nas ensinanzas de réxime especial:
-Primeiro cuadrimestre, do 15 de setembro de 2008 ao 14 de xaneiro de 2009.
-Segundo cuadrimestre, do 1 de marzo de 2009 ao 30 de xuño de 2009.
Por último, nas modalidades 0 e 2, dentro do período que abrangue o curso académico, os beneficiarios poden escoller o período de gozo da licenza.
Terceiro.-O profesorado ao que se lle concede licenza por estudos queda obrigado ao cumprimento do exposto no artigo 13 da orde da convocatoria, obrigas dos beneficiarios, e a respectar o recollido no artigo 15, incompatibilidades; o non cumprimento do anteriormente exposto dará lugar á activación do contido do artigo 16 da orde de convocatoria, responsabilidades por incumprimento.
Cuarto.-Contra esta resolución os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a sala do contencioso-administrativo do Tribunal Superior de Xustiza de Galicia, de conformidade coa Lei 29/1998, reguladora da xurisdición contencioso-administrativa.
Santiago de Compostela, 22 de xullo de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "16700D007P055.PDF"
Ver referencia pdf "16700D008P057.PDF"
ORDE do 10 de xullo de 2008 pola que se fai pública a oferta educativa das escolas oficiais de idiomas da Comunidade Autónoma de Galicia a partir do curso escolar 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 27/08/2008

O Estatuto de autonomía de Galicia establece a competencia plena desta comunidade autónoma para o regulamento e administración do ensino en toda a súa extensión, niveis e graos, modalidades e especialidades, competencias que lle están atribuídas á Consellería de Educación e Ordenación Universitaria nos termos que figuran no artigo 2 do Decreto 114/1982, do 1 de setembro, sobre asunción de transferencias en materia educativa, e no artigo 1 do Decreto 585/2005, do 29 de decembro (DOG do 9 de xaneiro de 2006), polo que se establece a estrutura orgánica da Consellería de Educación e Ordenación Universitaria.
A Lei orgánica 2/2006, do 3 de maio, de educación, regula as ensinanzas de idiomas que se imparten nas escolas oficiais de idiomas como ensinanzas de réxime especial, sendo un dos principais obxectivos o estudo dos idiomas europeos, así como o das linguas cooficiais do Estado. Esta lei establece nos artigos 59, 60, 61 e 62 que as ensinanzas de idiomas se organizarán en tres niveis: básico, intermedio e avanzado.
En consonancia co disposto no artigo 6.2º da devandita lei, o Goberno fixou no Real decreto 1629/2006, do 29 de decembro, os aspectos básicos do currículo que constitúen as respectivas ensinanzas mínimas nos niveis intermedio e avanzado.
Pola súa parte, o Real decreto 806/2006, do 30 de xuño, polo que se establece o calendario de aplicación da nova ordenación do sistema educativo, establecida pola Lei orgánica 2/2006, do 3 de maio, de educación, determina que o nivel avanzado das ensinanzas de idiomas se implantarán no ano académico 2008-2009 e deixarán de impartirse as ensinanzas correspondentes ao ciclo superior do primeiro nivel das ensinanzas especializadas de idiomas reguladas polo Real decreto 967/1988, do 2 de setembro.
Polo anteriormente exposto, tendo en conta o informe da Dirección Xeral de Formación Profesional e Ensinanzas Especiais, e por proposta da Dirección Xeral de Ordenación e Innovación Educativa, esta consellería
DISPÓN:
Único.-Facer pública a oferta educativa das escolas oficiais de idiomas a partir do curso escolar 2008-2009, segundo os datos que figuran no anexo.
Disposicións derradeiras
Primeira.-Autorízanse a Dirección Xeral de Formación Profesional e Ensinanzas Especiais e a Dirección Xeral de Ordenación e Innovación Educativa para tomaren as medidas precisas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xullo de 2008.
Laura Sánchez Piñón
Conselleira de Educación e Ordenación Universitaria
Ver referencia pdf "16500D002P018.PDF"
Ver referencia pdf "16500D003P019.PDF"
RESOLUCIÓN do 15 de xullo de 2008, da Secretaría Xeral de Comunicación, pola que se lles dá publicidade aos beneficiarios das axudas concedidas ás empresas xornalísticas e de radiodifusión.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 27/08/2008

Esta secretaría xeral resolveu a publicación da relación de axudas que se especifican no anexo, concedidas no ano 2008 ao abeiro da Resolución do 19 de novembro de 2007, da Secretaría Xeral de Comunicación, pola que se convocan, para o ano 2008, axudas económicas, en réxime de concorrencia competitiva, destinadas a empresas xornalísticas e de radiodifusión.
Estas axudas fináncianse con cargo ás aplicacións orzamentarias 04.30.151A.470.1 e 04.30.461A.470.1 dos orzamentos xerais da Comunidade Autónoma de Galicia para o ano 2008.
O que se fai público para xeral coñecemento.
Santiago de Compostela, 15 de xullo de 2008.
P.D. (Disposición adicional 2ª do Decreto 44/2006,
do 2 de marzo)
Fernando Salgado García
Secretario xeral de Comunicación
Ver referencia pdf "16500D002P018.PDF"
ORDE do 12 de agosto de 2008 pola que se modifica a do 17 de marzo, pola que se convocan axudas á conciliación da vida familiar e laboral como medida de fomento da corresponsabilidade para os traballadores que se acollan á redución da súa xornada de traballo.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 28/08/2008

A Orde do 17 de marzo de 2008 pola que se convocan axudas á conciliación da vida familiar e laboral como medida de fomento da corresponsabilidade para os traballadores que se acollan á redución da súa xornada de traballo (DOG nº 64, do 3 de abril de 2008), recolle que para estas axudas existe nos orzamentos xerais da Comunidade Autónoma de Galicia unha consignación orzamentaria de 580.323 euros, que pode ser actualizada no caso de que se aproben modificacións orzamentarias de acordo coa lexislación vixente.
En consecuencia, como existen dispoñibilidades orzamentarias que poden ser utilizadas para os mesmos fins, cómpre ampliar o importe dos créditos correspondentes ao exercicio 2008 destinados ao financiamento das axudas que poderán ser concedidas ao abeiro da Orde do 17 de marzo de 2008, cunha contía adicional de 190.000 euros, na aplicación orzamentaria 05.30.312G.480.0, coa finalidade de facer chegar estas axudas ao maior número posible de persoas beneficiarias.
Por todo o exposto, e no uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2008 destinado ao financiamento das axudas que se van conceder ao abeiro da Orde do 17 de marzo de 2008 pola que se convocan axudas á conciliación da vida familiar e laboral como medida de fomento da corresponsabilidade para os traballadores que se acollan á redución da súa xornada de traballo, na contía de 190.000 euros con cargo á aplicación orzamentaria 05.30.312G.480.0.
2. Esta modificación non afecta o prazo establecido na devandita orde para a presentación das solicitudes.
Disposición derradeira
Única.-Esta disposición entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de agosto de 2008.
Anxo Manuel Quintana González
Vicepresidente da Igualdade e do Benestar